# Elkészült a Nemzeti Foglalkoztatási Szolgálat 2012-13-as évben elért eredményeit bemutató évkönyv

A Nemzeti Foglalkoztatási Szolgálat 2006 óta készít és jelentet meg tevékenységéről évkönyvet, az idei (két évet felölelő) kiadvány az első, ami a 2011-es uniós soros elnökség, illetve a 2012-es jelentős szervezeti átalakulás után készült. Ennek eredményeképp az új kiadvány a korábbiaknál is szélesebb szakmai területet ölel fel.

Az évkönyv a hazai munkaerőpiac részletes, európai összefüggésekkel is átszőtt elemzésével kezdődik, kitérve nem csak az álláskeresők helyzetére, de a munkaügyi szervezet által ismert álláskínálat felépítésére is. Ezt követi a szervezeti, valamint jogszabályi változások bemutatása, amelyek egyaránt érintették a Nemzeti Munkaügyi Hivatalt, a megyei munkaügyi központokat, valamint a járási szinten működő kirendeltségeket.

Fontos fejezet az aktív eszközök bemutatása, már csak azért is, mert ez a téma 2013-ban több mint 700 ezer embert érintett hazánkban. Ezen fejezet részét képezi a munkahelyteremtéssel, bértámogatással, vállalkozó válás segítésével kapcsolatos eredmények elemzése. Kiemelt fontosságúak az országos munkaerő-piaci programokat, valamint a munkaerő-piaci szolgáltatásokat összefoglaló fejezet is.

Fontosságához illő mélységgel ismerhetőek meg az NMH/NFSZ által végrehajtott európai uniós finanszírozású (jellemzően TÁMOP) programok, valamint a többcsatornás ügyfélkiszolgálás terén elért sikerek (kiemelten: elektronikus kapcsolattartás, Nemzeti Pályaorientációs Portál és Virtuális Munkaerőpiac Portál) éppúgy, mint az elmúlt két évben lezajlott nemzetközi tevékenységek.

A fentiekből is látszik, hogy a Nemzeti Foglalkoztatási Szolgálat 2012-13-as évkönyve 104 oldalon igen komplex feladatra vállalkozik, és egyedülálló módon gyűjti össze a hazai munkaerő-piaci törekvéseket, programokat, tevékenységeket. Az évkönyv elérhető a Nemzeti Munkaügyi Hivatal honlapjáról.

<http://nfsz.munka.hu/engine.aspx?page=kiadvanyok_munkaeropiaci_evkonyv>